-  రైతు బాగుపడితేనే దేశాభివృద్ధి
-  డీడీ కిసాన్‌ ఛానెల్‌ ప్రారంభ సభలో ప్రధాని
            న్యూఢిల్లీ: రైతు అభివృద్ధి చెందనిదే దేశం అభివృద్ధి చెందదని ప్రధాని నరేంద్ర మోడీ అన్నారు. మంగళవారం దూరదర్శన్‌ ఆధ్వర్యంలో కొత్తగా ఏర్పాటు చేసిన రైతునేస్తపు ఛానెల్‌ 'కిసాన్‌' ను ఆయన ప్రారంభించారు. ఈ సందర్భంగా ప్రధాని మాట్లాడుతూ వ్యవసాయోత్పత్తి 50 శాతం మేర పెరగాల్సిన అవసరం ఉందని వ్యాఖ్యానించారు. మెరగైన సాగు పద్ధతులు, దానికి అవసరమైన సమాచారాన్ని దేశ రైతులకు అందించేందుకు గాను ప్రభుత్వం 'కిసాన్‌' ఛానెల్‌ను ఆవిష్కరించింది. ప్రస్తుత వ్యవస్థ అన్నదాతలను అనాథగా వదిలేశాయని ఆయన ఆవేదన వ్యక్తం చేశారు. ఇకపై సమాజంలోని సాగు నిపుణులు ఒక్కతాటి పైకి వచ్చి రైతుకు సాయం అందించి వ్యవసాయ రంగ అభివృద్ధికి తోడ్పాటునివ్వాలని ఆయన అన్నారు. దేశంలో అన్నదాతల సమాజమే అతిపెద్దదని తెలిపారు. భారత్‌ను వృద్ధి బాట పట్టించాలంటే గ్రామాలను, రైతులను ముందుగా అభివృద్ధి పరచాలని ఆయన సూచించారు.
         దేశంలో పప్పుధాన్యాల అధిక ధరల వల్ల పోషకాహార లోపం బాగా పెరుగుతుండటం పట్ల ప్రధాని అందోళన వ్యక్తం చేశారు. వంటనూనె, పప్పు ధాన్యాల డిమాండ్‌ తీర్చేందుకు దేశం దిగుమతులపై ఆధారపడాల్సి వస్తోందని అన్నారు. దీనిని అధిగమించేందుకు శాస్త్రవేత్తలు రైతన్నలతో కలిసి 2022 నాటికి (దేశం 75వ స్వాతంత్య్ర దినోత్సవం) దేశీయ డిమాండ్‌కు సరిపడేలా ఉత్పత్తి పెంచేందుకు కృషి చేయాలని అన్నారు.
మీ స్నేహితులకు రికమెండ్ చెయ్యండి